Il-Minsitru  għad-Djalogu Soċjali, Affarijiet tal-Konsumatur u Drittijiet Ċivili Dr Helena Dalli qalet li l-Gvern għandu l-ħsieb li jiċċentralizza l-laboratorji nazzjonali għal aktar effiċjenza u valur għall-flus. Hija qalet dan meta żaret is- Science Expo Fest 2014 li qed tittella’ mill-Fondazzjoni NSTF fl-Istitut tax-Xjenza Applikata fl-MCAST f’Raħal Ġdid. Filwaqt li laqgħet b’sodisfazzjon il-fatt li n-numru ta’ studenti bniet li qed jinteressaw ruħhom f’suġġetti xjentifiċi kiber, saħqet fuq il-ħtieġa li jkun hemm aktar nisa li jagħżlu li jkomplu fil-linji tax-xjenza. Qalet li dan jassigura li n-nisa jkunu fuq quddiem f’karrieri relatati max-xjenza fosthom dawk tal-inġinerija, farmaċewtika, u fis-settur tal-avjazzjoni. Hija semmiet kif bħalissa għaddejja kampanja mill-Kummissjoni Ewropea msejħa Science: It’s a Girl Thing biex tqajjem kuxjenza fost studenti bniet dwar karrieri fil-qasam xjentifiku. Il-Ministru Dalli kellha l-opportunità li titkellem mal-istudenti u tisma’ mingħandhom il-ħsibijiet u l-ideat wara l-proġetti xjentifiċi li ħolqu.